标题：诗昆
基本信息
江苏镇江人，网络诗人。1999年涉网，与各大社区论坛皆有过从，曾在古风、古国、诗昆、故乡、诗词总汇、蝶舞花园、霁雨轩、飘墨、北大中文、西祠、菊斋、天涯、新浪等知名BBS担任版主。
主要作品
作品《比日集》挑庀如下：
【词部】
《贺新郎》
小院西风紧。美人蕉、茕然菸邑，绿衰红悯。拈起闲情添界破，昨夜星辰雨陨。待拾掇、盈盈妆粉，镜裏如花花如面，有谁知憔悴如花损。簪也折，瓶还引。雁无消息琴无轸。渐天寒、柱空不系，冻弦难准。怅卧床前因殢酒，怨曲醒来绵闵。当此际、便便唯谨。若许离魂从一拟，者离魂月出尚棼泯。曾记否，俟於隐。
《莺啼序》 
梦梦觉来兀坐，望罗天似帕。雨霁也、暑气成甂，人比餺饦干晒。对床语、阫灯陋影，眉间指上谁凭籍。试重磨飞镜，怎堪广寒生罅。叠破烦冤，将息不起，共骚魂傺侘。想江晓、抱石怀沙，激埼流沫而下。叹江臯、朝搴夕揽，听江沜、波喑澜嗄。料宵零、偏照沧浪，欲倾还泻。楼台倒景，蟋蟀池塘，鸣俦又仲夏。算掘阅、昆明湖水，蜡泪窗前，总作回肠，一声声唶。啼鹃泣血，岧峣大壑，更多鬿雀魆魆集。悚精神、万木纷然窊。兴寝百感，悲他执辔悇憛，岂能无訾无讶。光阴反覆，霵电重播，四面恢恑怪。漫吟得、蔷薇满架。 院落花稀，燥熯於我，偃蹇难赦。今犹视昔，西风南浦，鬓丝几缕添繁饰。暗咨嗟、炎液仍相射。此时饶汗空调，薄被新拥，热过旧夜。
《依韵浣溪纱》
日莫愁生一万堆，空庭月落掷余杯。灯残衾冷劝人回。断雁无时寻热乱，连娟尽日托冰腮。为谁晓镜拭尘埃。
《江月晃重山》 
雏燕中分呫嗫，老蟾偏挂琼瑶。麝香争比桂香飘，钩帘坐，南浦隔翘翘。尽日爬搔鬓髪，思柔分付昏潮。兰舟何必驻兰桡，奚须计，举酒问交交。
《好事近》 
滑石醒莓苔，幽梦湿於凝绿。叠起春思无算，但芳荪其馥。浅斟遥忆共馡馡，和醉莺声促。醉也不成零乱，奈花双人独。
《金菊对芙蓉》
倏尔其霙，忽而其霵，雨来星坠投簪。叹楼前多景，雪後靡瞻。披衣强对扶头醒，问碧天、碧尽於蓝。新愁重拟，夜如长被，兴似轻衫。可惜辜负妆奁。有翠翘金缕，断魂谁缄。待早春消息，凭寄江南。伤心莫折东门柳，会催趲、旧梦曾谙。倚窗难抑，风帘乍起，一阵靀沾。
《八声甘州 次昆阳羁思韵》
坐中宵无酒亦无花，对镜更无言。这一抔近泪，远人来驾，云幦风鞍。睡觉半偏半亸，梳起问当年。红藕欲其荐，欲断还连。渐渐凄清摇落，又广寒生魄，如弣如弦。幸彩笺未蠹，篆字认依然。念双飞、旧游蝴蝶，剩绿苔、迢递入西园。萦损处、但啼痕热，秋晓仍寒。
《南乡子 次昆阳佳节又重阳韵》
重九正清阳，月朵琄兮待七襄。且慢登高闻鹤语。浪浪，谁共余襟向晓窗。丽焰半昏黄，双照娈兮酹玉觞。可惜插萸成薄媚。狂狂，我与君书各有行。
《哨遍 次稼轩一壑自专韵》
登北固楼，听陇上吹，搵泪秋风裏。谁与归，今也我生微。想开禧，铅山之际。待料理，白衣挈壶堪醉。云沈霜堕漂菰米。尝逐愿鹅湖，淋灰张饮，思量惟有公知。问招魂楚些是耶非，直八百年来洗余悲。满目山川，鬼物图画，略无同异。 嘻。闇闇于时，凭栏歌哭五羊皮。倦鸟殊不反，忍须臾奈何之。更过尽东风，苦情抛未，芳菲偃蹇共流水。便乍起烟波，鲈鱼宦况，巾车命驾川涘。何物令公怒公还喜，世孰可为政不由己。旧盟寒後鞭加视。千声唤一春意，将以教孺子。落红经眼，啼痕挂袂，燕语莺声类耳。夜来风雨又何其，道兴亡寤寐而已。
《高阳台》 
独坐无聊。怅怀几许。月圆十六时分。两处危栏。扶摇一处秋云。阶前怎待寒蛩起。梦难支。梦已嶙峋。但黯销。旧怨新欢。忍对芳尊。好风送我江之涘。恰捐余袟褋。湿透冰轮。莫话蓬山。蓬山故故欺人。不如寻取瓜洲渡。照当年。浪白鸥纷。倩谁传。可惜良宵。可惜微晨。
《永遇乐》
衾冷灯昏，虱飞雨霁，望月如窦。照见梧桐，池塘落叶，波老縠纹皱。珠帘闲卷，碧纱轻笼，常记空庭迟漏。问今宵、争言捣药，几人似我消瘦。镜中难折，书中难托，况是中秋时候。引以壶觞，婆娑尽矣，桂魄粼粼透。重来屈指，一般露脚，千叠云山依旧。论圆缺、不应有恨，皆为清昼。 
【诗部·四言】
《国殇》 
日居月诸，十一。照临下土，下土蒸郁。日居月诸，十一。下土是冒，是冒是弗。日居月诸，十一。出自东方，东方其戌。日居月诸，十一。东方自出，自出自蔚。日居月诸，十一。胡迭而微？胡迭而失？ 
《女童》（悼杨丹）
长长太息。哀哀女童。未闻刘桑。已见飘蓬。非母不谅。非天不公。天无不覆。母无不庸。靡瞻靡依。墦楚是蒙。独旦独息。邦宪是睘。秋已云暮。邦已云溃。岂腓女童。爰及百卉。我亦矜人，有子同气。怛兮吊兮。与子同祭。哀哀女童。惮人之类。嚖嚖我鸣，莫肯归说。板荡无极。来谋旧止。何其有极，九十九憝。
《清明祭》 
巛丨巜夂，于厂丠丄，廾彑至止。彡彡屮芔，矜人彳辵，奄有哕哕。冂彼阝冈，昭穆其丅，攵土成匚:
厥灵是祗，慎用凵冖，岁吾来辟。厥灵是总，勹宀百禄，廴用非屰。
【诗部·五言】
《庚寅年五月三十日次一壑自专昆阳韵》
众女空坛坫，孤心剪烛时。忽闻唐棣发，争看反而诗。春老新绿涨，夏殷轮转期。孺登望恻恻，元白欲何之。
《己丑年腊月十三日遇雨题记》
雨亦何所思，欹窗忆无形。寒鸦与冻木，摵摵复零零。指上香烟满，鬓边华发星。返身惟伏枕，鸣矣有谁听。
《八月十五日携子登南山过柳公墓之祭》
冷茔随所拱，落叶默如祷。磴路奠宾升，衣裳岚气扫。同来惭世情，异代失师导。寂寂日相逢，山花与谷鸟。 
《夜坐不寐，翻忆万事如电身如影，庸僦至今真一刻木耳》
上帝张天幕，万灯开皮影。夜夜傀儡身，踊踏不堪省。沈叹热肠无，空余衣裳冷。焉用寻活计，刍狗来画饼。
《七月三十日大雨阻程邻裏多苦缮完葺墙者乃作诗以讽之》 
风窍伐灵鼓，硼隐倏濞之。屋漏抱枕荐，怆怳恐倾宧。怜吾已惴耎，昊命仍缫丝。捧砚牖下祷，呴呴向丹墀。十煇无所睹，那得众庶祢。既育开天目，视民亦劳止。
《寄雨》
遥夜雨如暴，侵窗不得眠。卧长愁思满，书断佩环连。井砌明鲜黦，梧桐滴翠圆。云罗应万裏，旧札认从前。
《即题》
积雨成凡累，愁心对绮窗。春声闻布谷，载梦过寒江。 
《冬题寄殊亚瑞莲》
颓然斗室间，西迈逼窗侧。露气渐相侵，芳馨久交息。波空帝子灵，木落美人色。吟此发股寒，铺床向夜匿。
《嫘祖》
昔有西陵女，轩辕之嫘祖。降桑丝与裳，蚕始千年吐。傧尔万世名，致命缫中釜。喁喁青条间，志岂在菀窳。鳞翅非其微，箔笼非其处。元妃如可扪，应重启上古。
《独酌》 
万户千灯灭，夜深如渥洼。银河磨水镜，织女照鲸鲨。蜃气三更立，龙须八月槎。肴蒸思凉卧，醉眼不成衙。
《祭树芬》
正当绝胜时，群逆芳华歇。南国之容颜，西徂之魂骨。王休琼与琚，桃李薄其质。零落独愁予，不劳褌处虱。
《六月二十一日夜闻雷霆阵雨少顷雨止思止厥後涂句成章》 
惊雷訇然摧，遥寐起深黑。魂质一乍呼，辗转气窄逼。玉皇怒赫嚱，倏尔雨匍匐。中馈罅衅而，王母不谅职。迢迢之银河，倾濩失雌德。万木蝼蚁扶，四方哭鬼蜮。群氓何辜哉，冓言使帝惑。请收以威灵，帐檐复比翼。凭此广大天，下民有所式。悯默默吾辞，弥罗开颜色。聆耳雩重雩重其，浃止仰胁息。两间余酣鼾，深黑还深黑。
《十月七日夜接默生函索诗允怀以寄》 
蜗居连夜雨，窔漏滴相思。宿醉强半醒，残联拼一诗。秋生波上縠，味老菊中痴。不寐听骚屑，姗姗入旧帷
《江月》
江月正迟迟，与君久别离。移花虽有日，饮水更无期。镜里绿云鬓，城中乌夜啼。两般余落照，一听一还稀。
《丁亥九月十九值夜适雨偶成》 
夜雨入凉襟。秋怀一何碧。袢延欲寄谁。上有梧桐滴。
《思远人不得其信赋》
屋如波上艧。我似艧中客。遥夜深海水。孤月浪卷白。烦嚣欺旅梦。前途搜与涤。开轩无涯涘。欲渡共谁楫。予怀渺不止。寤寐情人夕。城隅已泱漭。三岁长太息。卧闻残锺久。万念纷跳虱。海水爰我所。孤月适彼国。诚能两相完。何用强颜色。悟此自可足。悄焉动魂魄。倾耳瀖泋裏。盈盈还脉脉。
《楼前对雨思有以赋遣无聊》
微雨起凉夕。梦湿坠檐轩。庭梧翠当户。中有斑鸠蹲。鸣声颇呜咽。相对释襟烦。风吹馝馞裏。飏飏过邻垣。思以寄笺尺。明灯忽黑昏。蜡炬尚余泪。燃情续旧恩。顾我恶衰歇。长愿托令门。劳心远于野。双双徂无原。几时遂初服。明日一何繁。河汉渺不见。抚念复谁言。
《薄雾》
薄雾连广陌。小园占一角。春声如惊梦。啼鸟先我觉。坐读难终卷。晨风飏飏掠。紫藤非苞栎。女心那可托。见止亦觏止。悠悠以何怍。
【诗部·七言】
《向晚乱卧，似流莺促寤，无所事事行脚校园内，但见陌头圯上繁柳纷絮如碎霞帔，感极旧事而赋》
觉来铅砣灌秤锤，百念虱虮向晚堆。天色久闻象纬逼，人情莫待蝶絮飞。春眠才乏君莫笑，腻水染花物巳悲。江上波平小小寐，恰如大我仰酒杯。
《春夜愁雨》
别样侵窗忆岁华，时殊无复剪灯花。熏风漫与台城柳，旧燕仍飞百姓家。一地微怀贯金箭，弥天大寤漏银沙。空余然诺故园许，漾漾菱歌入梦赊。
《端居有感时己丑年腊月十六》
重袄难禁翠叶凋，小寒渐远大寒交。节逢廿四成倒数，岁计新春仍旧朝。镜裏靴纹老顴上，檐前裁剪病梅梢。闲情欲寄闻天末，压压黑云犹甚嚣。
《己丑重阳赋诗二首》
老逢佳节此其时，吐德重阳益壮之。兄弟非邻过且久，茱萸同把藇还酾。杯中清影开口笑，镜裏妻孥挽鬓丝。强欲登高随所偶，南山北固两参差。　
当年夜雨蜡灯时，独对轩窗扣玉之。嗟尔簪花人不见，与谁濡墨论于酾。孤芳篱落寻寻尽，个味弦中万万丝。留得名山同一览，相逢何必几回差。 
《遣兴》
困眼床前按壁灯，小窗隐隐透长庚。秋之为气尚残暑，北风其凉久未征。月下稍匀疏柳色，楼高尽与乱蝉声。孤眠怅卧凭谁问，呵欠陪人四五更。
《题雨寄凉月满天网友》 
微雨南来更卧听，锺敲屋漏梦初醒。残釭有烂遗江佩，猛志无由掣海鲸。沥沥中宵九天外，颬颬大野一杯泓。聊将薄被裹愁绝，重记乌丝待晓莺。
《观奥运闭幕式有感》
奥运今宵变党魌，殷殷国帑牲与牺。万千百姓哀隆杀，五十一金投辖饵。为我屍居暂不获，听他生命贱红旗。赓歌思复大招曲，天赋烝民待後期。
《值夜》
夜来钴鉧纳吾身，愁死痴那属值人。五百分钟铁之盖，一灯寂照猛於薪。不单蚊吻喧雷噆，惯对蛛丝远我缗。灵肉时时难乞活，但从文字讨酸辛。
①钴鉧、痴那，见大唐三藏取经诗话·第十七;②远我缗，见庄子·外篇在侑十一
《高台》
小暑才还大气辛，夜来猛雨铩龙鳞。陆离繁饰如其霅，黯靉寥萧复此沦。三十余年众芳歇，百千灯下独醒人。可堪威霁热风劲，凉月嘘嘘咬半轮。 
《用默生韵具怀答殊亚索诗》
重帘深掩雨沙沙，云滚殷雷黾与蛙。困目频撑耽秀句，会心偶学剪灯花。海门翠树干戚舞，蓬岛清潨魂欲赊。一枕齁齁卧侵晓，脊梁寒噤几回挝。
《五月二十七日值雨稍解烦热检视媚妩所赠旧照一帧翻成四韵遥寄吟怀》 
愁起芭蕉万斛间，离情欲写雨声残。当轩彩叶心空卷，检箧重温梦已阑。霢霂香生感骚屑，婴冥路绝寄无端。轻黄嫩绿催人老，偃蹇形骸各未闲。
《中秋》 
苍梧之月影婆娑。一地琼瑶碎几何。海客为谁陪玉兔。情人如我挹金波。念其忍予傞傞舞。乐莫相知缓缓歌。秋草寒虫俱有分。满天飒爽待重磨。
《远游京城接妻子电告安是夜具怀一律以示之》
困眼粘稠为尔揩。诗心逫律费疑猜。夜阑新沐精而爽。晓发陈言斡与排。路远嫶妍捧飞信。屏间果瓜吉瓜写殷怀。逢秋百万秒钟别。一秒相期亦孔偕。
《时近中秋妻子谓予愁人乃作愁人恼月颂以自嘲》
我所思兮在深夜。思痒如麻如疙瘩。跋扈饕蚊之噬嗑。绕床无状亦无法。窗外花气千百叠。秋来咇茀颇不乏。零露漙漙云疲沓。遥空深碧情方洽。暂将明月折三匝。托此消息巧而捷。清光是处皆可涉。有美一人开妆匣。
《山青兄嘱予换韵乃用真部感事以示》长鲸载夜夜乡晨。星月如鳍跃甲鳞。一屋漼溰威屑洒。千街飐灩天帚抡。寥寥象罔入青眼。聒聒黾蛙生白苹。激起洪波独何怨。与君聊复话茹蒓。
《步韵奉和蒋兄山青二首》
其一
念我惸惸亦孔哀。於论於乐旧灵台。绿杨朱鬓强摧折。涷雨飘风待晓开。诸友能为投辖赋。多君莫惜斫轮才。惊醒睡眼闻啼鸟。坛上日新群彦来。 
附山青：梓泽丘虚事可哀，天空一望立高台。浊醪纵冷何辞醉，幽抱经年却未开。粉壁久无题凤字，新亭谁与论雄才。伤时感物俱无奈，自唱劳歌待月来。
其二
都房已去众芳哀。我意西瞻奏玉台。市远肯将棠棣饮。月凉终寤柏舟开。薄言於野嗟行役。勿忘在埛斯马才。满酌清尊一凭槛。箫韶听取九成来。
附山青：一江春水一江哀，身寄浮华大舞台。酒兴渐无闲兴少，琼花落尽野花开。苦吟未解相如渴，得句难追宋玉才。最是恼人情绪处，朱颜暗换白头来。
《清洁工》
苍梧广陌老丰姿。翠减裙裾绿鬓丝。满地窗前伤旧识。西宫南内断肠辞。都云私语奉箕箒。谁与晨昏扫别离。已惯弃捐何所似。纷纷坠叶无尽期。
《失学儿童》
童蒙求我泪覃覃。泮水无芹国已淹。天赋该于地赋夺。抠衣遂作破衣褴。非关小子家不造。终被大人冠者惭。民若使知沂上舞。後来谁乐葭下贪。
《同窗四度秋分配十三年前于成都席上聚饮别后赠刘仪贞大夫》
齧骨相思万蚁爬。瀼瀼秋露月谽谺。伊谁良夜歌金缕。独我霜晨数落花。枕上汜人蒙袂在。书中汉佩路歧赊。劳心不敢托归雁。念尔于征同役车。
【诗部·杂言】
《闻南方多省遭受暴雨洪灾祷之祝》
天倾南，雨如瀑，漻兮莫不入，涝兮莫不蹙。泆我稺禾齐决我屋，割於沟洫割於陆。汤汤百畜，荡荡百族。灾、疠，虿、毒，雨其酷，地其绿。民日溺，鬼夜哭。大野之暴，载殍载鹜。歹夌殑，地狱。噫！一旦山陵崩，初闻蜀。又闻百川沸腾粤之属、湘之属、桂之属、黔之属。上帝替孰？下民迁孰？予惟小子作之卜，有昊有昊予誓告。自我民视，自我天覆；我畜，斯复；於是乎禜，於是乎睦。
《道中遇丐问答时雪紧丐烦不能长语翻思世事漳灠归而托之诗也》
我问丐所来，云是山东邹城辟草莱。丐问尔谁冤，慎勿近前恐尔熏。我问丐所之，云是不克其谐逃官笞。丐问尔谁群，一家膴仕百家辛。问答未及已，急急失所止。空留交衢人，茫然欲何企。昔闻弃田以为园囿，使民不得衣食。广厦千万间，孑遗如藏匿。忧患古不均，今彼差犹忒。死者永号矣，生者散南北。此因非其丐，如此丐益频。人生岂丐始，我恐丐後身。长路复长叹，四郊雪纷纷。
《戊子年元月十二夜听雪深饮不能赋晨起独对哀而咏》
皓兮皦兮逝我梁。洁兮灌兮素人裳。天岂弥指实披重。人而无知空坐芳。无乃贫者急其索。无乃使者迫其将。若有人兮歌为瑞。若有人兮哭为殇。无所藏无所望。有所丧有所僵。请设於堂或可祊。止於丘阿止於桑。呜呼吾愿偿。呜呼吾民臧。皓兮皦兮逝我梁。洁兮灌兮素人裳。
《夜临杨维桢城南唱和诗稿诸帖饮酒至深感而赋》
吾愿铁崖之书动九垓，何党之乎喜则斯陶斯咏哉。趯磔如电势如射，天降其戾夺其灾。字生猼訑纸生毚，舑舕蹲跠决眥睚。颠张狂素世所习，寻常武库之枪戟。誾誾骚心草字诀，散耳踵楚徒唭疑。枉用北冥倾东海，可怜无补趁姿媚。诸公声名噱尔朽木雕，一例道人门下厨与隶。吾闻铁崖之书动九垓，既丑且拙行不群兮众莫咍。丑中有远旨，刚克柔克渐不乖。拙中有高趣，若屈若讷愈不摧。闵予继学绝痴騃，谁将枯毫作冢埋。口沫手胝书而诵，布濩坱圠扫霠霾。破却浶浪成浩涆，儵昱神怪霅霅来。思此琅礚姑酌彼，然後笔所未到已奇賌。
《彩叶草》其一家裏彩叶草开的茂盛，对之颇生遐思，乃用手机拍出，短歌咏志。
岂北渚之遗佩兮。于我南山之遗思。岂西郊之露滋兮，于我东门之荍贻。黼黻兮何所差。俅俅兮惟其齐。心之乐兮。斯仪永终。左右奉之。心之忧兮。斯容是迁。上下荐之。我忧劳且。我乐任且。奉之荐之云何吁。
《彩叶草》其二
家中繁茂之彩叶草不经旬而萎而归，念之断人肠，乃复作短歌以继之。
矊矣渺矣。紫茎蒻阿若此菸。华容靡颜若此悇。念君离尤挫而枯。我心不获失沾濡。四方不可托。我土独筮予。四方如可托，永怀载清酤。终难寐兮心媒劳。歌微晨兮恩相怊。明年还来此，明年仍复徂。反复言轻绝。反复对蓁芜。痛矣悲夫。何人解此连环。我愿为其车。我愿为其驱。我愿为其俘。我愿为其奴。
《老妇吟》
今有徽州老妇刘王氏。小业杂货入我镇江市。日日街头蒙交易。行迈靡靡。犹遭同行忌。更其甚者。亦贿亦税。贿亦是税。峨冠大檐换了黄衣使。同行尚可拟。群居分周比。公行那可适。已积终年弊。老妇无所畏。老妇有所致。自言本是黟县女。故夫长跪子复继。茕茕独独守薄田。去年强征难再刈。瓶沉簪折重磨引。頋我无衣贫如洗。无田却为农。有家却为配。拾荒攒货余钱几。资从辗转百千裏。世情衰歇颇冷齿。小子偶然听与视。小子决然声与气。噫。在孔言礼。在跖言利。丘亡盗存乃至于此。国既无礼人遂无体。大人如厉党如魅。胡不遄死死何俟。老妇不可以辱处。老妇必可以唾彼。邦无道兮徙倚。岁云暮兮投止。与谁邻兮我只。乐相知兮惟尔。
《失约》
夜合。我出城南。有士不洽。灯影如煠。蟭螟于飞。容容沓沓。集于向隅。屋如盇。风飒。我出城南。有士不纳。树影如毾。蟭螟于飞。噏噏喋喋。集于路隅。屋如匣。夜。广合。我返城南。城南湆沞。士不属我。夕气来压。风。飁飒。我返城南。城南厌浥。士不我属。夕露来欱。